CELEX: 62018CN0059
Language: sk
Date: 2018-01-30 00:00:00
Title: Vec C-59/18: Žaloba podaná 30. januára 2018 – Talianska republika/Rada Európskej únie

12.3.2018   
            
            
               SK
            
            
               Úradný vestník Európskej únie
            
            
               C 94/15
            
         Žaloba podaná 30. januára 2018 – Talianska republika/Rada Európskej únie
   (Vec C-59/18)
   (2018/C 094/18)
   Jazyk konania: taliančina
   
      Účastníci konania
   
   
      Žalobkyňa: Talianska republika (v zastúpení: G. Palmieri, splnomocnený zástupca, S. Fiorentino a C. Colelli, avvocati dello Stato)
   
      Žalovaná: Rada Európskej únie
   
      Návrhy žalobkyne
   
   Žalobkyňa navrhuje, aby Súdny dvor:
   
               —
            
            
               zrušil rozhodnutie prijaté na zasadnutí Rady Európskej únie 20. novembra 2017 – 14559/17 v zložení Rady pre všeobecné záležitosti, ktoré bolo uverejnené vo forme tlačovej správy obsahujúcej zápis z rokovania [Outcome of the Council meeting (3579th Council meeting)], a to v časti, v ktorej stanovuje, že novým sídlom Európskej agentúry pre lieky bude Amsterdam, a aby v dôsledku toho určil, že toto sídlo bude v Miláne.
            
         
      Žalobné dôvody a hlavné tvrdenia
   
   Talianska vláda napáda žalobou na Súdnom dvore Európskej únie rozhodnutie, ktoré bolo prijaté v rámci zasadnutia Rady Európskej únie 20. novembra 2017 – 14559/17 v zložení Rady pre všeobecné záležitosti a uverejnené vo forme tlačovej správy obsahujúce zápis z rokovania [Outcome of the Council meeting (3579th Council meeting)], a to v časti, v ktorej stanovuje, že novým sídlom Európskej agentúry pre lieky bude Amsterdam. Na podporu svojej žaloby talianska vláda predložila jeden žalobný dôvod, ktorý vychádza z údajného zneužitia právomoci z dôvodu nedostatočného prešetrenia a skreslenia skutočností vzhľadom na nesúlad medzi faktickou situáciou sídla v Amsterdame a informáciami poskytnutými počas výberového konania.